इलेक्ट्रिक कार भले नीरस हों पर आने वाला कल उन्हीं का
फरहाद मंजू अमेरिकी पत्रकार और द न्यूयॉर्क टाइम्स के ओपिनियन कॉलमिस्ट मैं 30 वर्षों से ड्राइविंग कर रहा हूं, लेकिन अभी तक मैंने कार के इंजिन का ऑइल खुद नहीं बदला था। कारें इतने अरसे से हमारे लिए भरोसेमंद साबित होती रही हैं कि अमूमनFarhad Manju's column - Electric cars may be monotonous but tomorrow belongs to them
मैं 30 वर्षों से ड्राइविंग कर रहा हूं, लेकिन अभी तक मैंने कार के इंजिन का ऑइल खुद नहीं बदला था। कारें इतने अरसे से हमारे लिए भरोसेमंद साबित होती रही हैं कि अमूमन लोगों को खुद उसका हुड उठाकर देखने की जेहमत नहीं उठानी पड़ती है।
मैं दक्षिण कैलिफोर्निया में पला-बढ़ा हूं और वहां लगभग हर कोने में ऑइल-चेंज सर्विस मुहैया कराने वाले सेंटर हैं। अगर आपके पास अपनी गाड़ी है तो इन सेंटर्स पर नियमित जाना वैसे ही होता है, जैसे आप डेंटिस्ट के यहां जाते हैं। लेकिन एक महीने पहले मुझे अहसास हुआ कि अब जब ऑइल-मुक्त इलेक्ट्रिक गाड़ियां चलन में आती जा रही हैं, तो शायद यह अधिक समय तक नहीं चल सकेगा।
तब मैंने सोचा कि चलो खुद ही गाड़ी का ऑइल-चेंज करने की कोशिश करते हैं। यह इतना भी झमेले वाला काम नहीं था, जितना मैंने सोचा था। मैंने यूट्यूब की मदद से इसे आसानी से कर लिया। मैंने खराब हो चुके ऑइल को निकाला, नया ऑइल डाला और फिल्टर बदल दिया।
लेकिन ऐसा करके मैंने कोई खास समय या पैसा नहीं बचा लिया। दरअसल इसके लिए मुझे जो इक्विपमेंट्स खरीदना पड़े, उनकी कीमत ऑइल-चेंज सर्विस से अधिक थी। साथ ही जो खराब तेल निकला, उसके डिस्पोज़ल के लिए मुझे आखिरकार एक सर्विस स्टेशन जाना ही पड़ा।
फिर भी मैं आपसे कहूंगा कि एक बार यह काम खुद करके जरूर देखें। कैमरा, टचस्क्रीन, माइक्रोप्रोसेसर्स से सजी आधुनिक कारें आजकल हमें एक डिजिटल डिवाइस जैसी लगने लगी हैं, मानो पहियों पर आईफोन हो। ऐसे में गाड़ी का ऑइल-चेंज करने से आपको महसूस होगा कि गैसोलिन जलाने वाली ये मशीनें किसी अजूबे से कम नहीं।
बहरहाल, जीवाश्म-ईंधन से चलने वाला परम्परागत इंटर्नल कम्बशन इंजिन अब धीरे-धीरे विदा हो रहा है और यह अच्छी बात है। समय आ गया है कि हम इन गैरपरिष्कृत, प्रदूषणकारी, जलवायु गर्माने वाले इंजिनों से मुक्त होकर एक जगह से दूसरी तक जाने के लिए किसी और युक्ति को आजमाएं। और हालांकि इलेक्ट्रिक गाड़ियां भी कोई रामबाण औषधि नहीं हैं, लेकिन वे गैस से चलने वाली गाड़ियों की तुलना में कहीं बेहतर तो यकीनन ही हैं।
लेकिन गैस से चलने वाली कारें कम से कम एक भावभीनी विदाई की हकदार तो जरूर हैं। वे पिस्टन-आधारित औद्योगिक काल की अंतिम निशानियां हैं- वो मशीनें जो गरज और धमक के साथ चलती हों, जिन पर थर्मल सिद्धांत लागू होते हों।
कारों पर अमेरिका की अतिशय निर्भरता की बहुत आलोचना की गई है, लेकिन हमें यह याद रखना चाहिए कि गैस से चलने वाली कारें व्यक्तिगत स्वतंत्रता के बुनियादी अमेरिकी विचार का प्रतीक रही हैं, वे आपको अपनी पसंद की किसी भी जगह पर चले जाने की स्वतंत्रता और आरामदेह सुविधा मुहैया कराती रही हैं।
जी हां, मैं ऑटोमोबाइल को रोमैंटिसाइज़ कर रहा हूं। ये और बात है कि ऑटोमोटिव इंडस्ट्री हममें कारों के बारे में जिस तरह की काव्यात्मक-कल्पनाएं जगाना चाहती है, वह डेली-अर्बन-कम्युटिंग में उत्पन्न होने वाली पीड़ाओं से कोसों दूर होती हैं।
लेकिन मैं इस बात से इनकार नहीं करूंगा कि ड्राइविंग मेरे जीवन के बहुत बुनियादी सुखों में से है और देहाती सड़कों पर हवा से बातें करते हुए, बहुत दूर, बहुत तेज गति से चलते चले जाने का जो रोमांच है, वैसी फीलिंग मुझे किसी इलेक्ट्रिक कार में कभी नहीं आई। ये सच है कि वे अधिक शांत होती हैं, कम प्रदूषण फैलाती हैं और उनका रखरखाव सरल है।
उनकी एक्सीलेरेशन भी उम्दा है। पर वे नीरस होती हैं। मैंने जो सबसे तेज इलेक्ट्रिक कार चलाई है, वो है टेस्ला की मॉडल एस प्लेड। वह मात्र दो सेकंड में शून्य से 60 मील प्रतिघंटा तक की रफ्तार पकड़ सकती है। गैस से चलने वाली गाड़ियां भले इतनी तेज न हों, लेकिन उनमें रोमांच अधिक है।
हाल ही में मैंने अपनी ड्रीम-कार बीएमडब्ल्यू एम3 चलाई। वह टेस्ला जैसी तेज नहीं है, लेकिन वह कहीं अधिक जीवंत है और गियर बदलने पर उसका इंजिन किसी कुनमुनाती हुई बिल्ली की तरह आवाज करता है। एलोन मस्क ऐसी कोई जिंदादिल गाड़ी नहीं बना सके हैं।
कहने का अभिप्राय यह नहीं है कि हमें इंटर्नल कम्बशन इंजिन को जरूरत से अधिक कालखंड तक टिकाए रखना चाहिए। कार चलाने का बुनियादी सुख तो खामोश सड़कों पर ताजी हवा में चलते चले जाने का है। इसके सामने तेल-युद्ध और कीमतों की सियासत की क्या बिसात और अगर गैस स्टेशनों और ऑइल-चेंज सेंटरों की जगह चार्जिंग स्टेशन ले लेते हैं तो वही सही। इंटर्नल कम्बशन इंजिन को मैं अपनी यादों में ही संजोए रखूंगा।
(द न्यूयॉर्क टाइम्स से)